## Odluka o izmjenama i dopunama Odluke o jamstvenom kapitalu kreditnih institucija

### NN 2/2010 (4.1.2010.), Odluka o izmjenama i dopunama Odluke o jamstvenom kapitalu kreditnih institucija

2 04.01.2010 Odluka o izmjenama i dopunama Odluke o jamstvenom kapitalu kreditnih institucija

HRVATSKA NARODNA BANKA

28

Na temelju članka 161. stavka 1. Zakona o kreditnim institucijama (»Narodne novine«, br. 117/2008., 74/2009. i 153/2009.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O JAMSTVENOM KAPITALU KREDITNIH INSTITUCIJA

Članak 1.

U Odluci o jamstvenom kapitalu kreditnih institucija (»Narodne novine«, br. 1/2009., 41/2009. i 75/2009.) u članku 8. stavci 4. i 5. mijenjaju se i glase:

»(4) Ako se izračun jamstvenoga kapitala obavlja na temelju privremenih financijskih izvještaja, u stavku zadržane dobiti kreditna institucija može uključiti dobit tekuće godine u ostvarenom ili manjem iznosu ako su ispunjeni svi sljedeći uvjeti:

1) glavna skupština odlučila je da se dobit tekuće godine u ostvarenom ili manjem iznosu rasporedi u rezerve ili zadržanu dobit ili u povećanje dioničkoga kapitala (osim u kumulativne povlaštene dionice) ili za pokriće gubitka proteklih godina, odnosno ako su takvu odluku o raspodjeli dobiti tekuće godine donijeli uprava i nadzorni odbor,

2) iznos dobiti tekuće godine umanjen je za obračunati porez na dobit i druge očekivane troškove i

3) tu je dobit potvrdio vanjski revizor.

(5) Ako se izračun jamstvenoga kapitala obavlja na temelju revidiranih financijskih izvještaja, u stavku zadržane dobiti kreditna institucija može uključiti dobit tekuće godine u ostvarenom ili manjem iznosu ako su ispunjeni svi sljedeći uvjeti:

1) glavna skupština odlučila je da se dobit tekuće godine u ostvarenom ili manjem iznosu rasporedi u rezerve ili zadržanu dobit ili u povećanje dioničkoga kapitala (osim u kumulativne povlaštene dionice) ili za pokriće gubitka proteklih godina, odnosno ako su takvu odluku o raspodjeli dobiti tekuće godine donijeli uprava i nadzorni odbor i

2) iznos dobiti tekuće godine umanjen je za obračunati porez na dobit i druge očekivane troškove.«.

Iza članka 8. stavka 5. dodaju se novi stavci 6. i 7., koji glase:

»(6) U slučaju iz stavka 4. ovog članka kreditna institucija dužna je dobiti prethodnu suglasnost Hrvatske narodne banke. Uz zahtjev za izdavanje prethodne suglasnosti kreditna institucija dužna je dostaviti dokumentaciju kojom dokazuje ispunjavanje uvjeta iz stavka 4. ovog članka.

(7) Hrvatska narodna banka izdat će prethodnu suglasnost iz stavka 6. ovog članka ako ocijeni da su ispunjeni uvjeti iz stavka 4. ovog članka i ako je iz poslovanja kreditne institucije u proteklom razdoblju vidljivo da je kreditna institucija poslovala pridržavajući se standarda sigurnog i stabilnog poslovanja.«.

Dosadašnji stavci 6. i 7. postaju stavci 8. i 9.

Članak 2.

U članku 18. stavku 4. točka 3. mijenja se i glasi:

»3) dospijeće instrumenta unaprijed je određeno i mora biti ugovoreno u trajanju od šest godina ili više, računajući od dana uplate,«.

Članak 3.

U članku 19. stavku 4. točka 3. mijenja se i glasi:

»3) dospijeće instrumenta unaprijed je određeno i mora biti ugovoreno u trajanju od pet godina ili više, računajući od dana uplate,«.

Članak 4.

U članku 24. stavku 1. točka 3. mijenja se i glasi:

»3) dospijeće instrumenta unaprijed je određeno i mora biti ugovoreno u trajanju od dvije godine ili više, računajući od dana uplate,«.

Članak 5.

Ova Odluka objavljuje se u »Narodnim novinama«, a stupa na snagu 31. ožujka 2010.

O. br. 14-020/01-10/ŽR

Zagreb, 4. siječnja 2010.

Guverner
Hrvatske narodne banke
dr. sc. Željko Rohatinski, v. r.

Odluka, NN 2/2010-28